Komisijos sprendimas
1999 m. gruodžio 21 d.
nustatantis specialias sąlygas, taikomas žuvininkystės produktams, kilusiems iš Kinijos, ir panaikinantis Sprendimą 97/368/EB
(pranešta dokumentu Nr. C(1999) 4761)
(tekstas svarbus EEE)
(2000/86/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią žuvininkystės produktų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Tarybos direktyva 97/79/EB [2], ypač į jos 11 straipsnį,
kadangi:
(1) Kinijoje lankėsi Komisijos ekspertų grupė, kad patikrintų žuvininkystės produktų gamybos, sandėliavimo ir išsiuntimo į Bendriją sąlygas.
(2) Kinijos teisės aktų nuostatos dėl žuvininkystės produktų sveikumo kontrolės ir monitoringo gali būti laikomos lygiavertėmis Direktyva 91/493/EEB nustatytoms nuostatoms.
(3) Kinijoje "State Administration for Entry/Exit Inspection and Quarantine (CIQ SA)" gali veiksmingai tikrinti galiojančių įstatymų taikymą.
(4) Direktyvos 91/493/EEB 11 straipsnio 4 dalies a punkte minima veterinarijos sertifikato gavimo tvarka taip pat turi numatyti pavyzdinio sertifikato apibrėžimą, būtiniausius kalbos (-ų), kuria turi būti sudaromas sertifikatas, reikalavimus ir turinčio teisę minėtąjį sertifikatą pasirašyti asmens rangą.
(5) Remiantis Direktyvos 91/493/EEB 11 straipsnio 4 dalies b punktu, ant žuvininkystės produktų pakuočių turi būti pritvirtinamas ženklas, kuriame nurodomas trečiosios šalies pavadinimas ir įmonės patvirtinimo/registravimo numeris, žuvų perdirbimo laivas, šaldymo sandėlis arba kilmės šalies laivas šaldytuvas.
(6) Remiantis Direktyvos 91/493/EEB 11 straipsnio 4 dalies c punktu, turi būti sudaromas patvirtintų įstaigų, žuvų perdirbimo laivų arba šaldymo sandėlių sąrašas, taip pat turi būti sudaromas laivų šaldytuvų, įregistruotų remiantis Direktyva 92/48/EEB [3], sąrašas. Šie sąrašai turi būti sudaromi remiantis CIQ SA pranešimu Komisijai. Todėl Direktyvos 91/493/EEB 11 straipsnio 4 dalyje tuo tikslu nustatytų nuostatų įgyvendinimą turi užtikrinti CIQ SA.
(7) CIQ SA pateikė oficialų užtikrinimą, kad bus laikomasi Direktyvos 91/493/EEB priedo V skyriuje nustatytų taisyklių ir kad bus įvykdyti reikalavimai, lygiaverčiai minėtoje direktyvoje nustatytiems reikalavimams, dėl įmonių patvirtinimo arba registravimo, žuvų perdirbimo laivų, šaldymo sandėlių arba laivų šaldytuvų kilmės šalies.
(8) Remiantis patikrinimo, kurį apsilankymo metu atliko ekspertų grupė, rezultatais, būtina panaikinti 1997 m. birželio 11 d. Komisijos sprendimą 97/368/EB dėl tam tikrų apsaugos priemonių, taikomų tam tikriems žuvininkystės produktams, kurių kilmės šalis Kinija [4], su paskutiniais pakeitimais, padarytais Komisijos sprendimu 98/321/EB [5].
(9) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Kompetentinga institucija Kinijoje, tikrinanti ir tvirtinanti žuvininkystės ir akvakultūros produktų atitikimą Direktyvos 91/493/EEB reikalavimams, yra "State Administration for Entry/Exit Inspection and Quarantine (CIQ SA)".
2 straipsnis
Žuvininkystės ir akvakultūros produktai, kilę iš Kinijos, privalo atitikti šias sąlygas:
1) Prie kiekvienos siuntos turi būti pridedamas numeruotas veterinarijos sertifikato originalas, tinkamai užpildytas ir pasirašytas, su nurodyta data ir sudarytas viename lape, remiantis A priede pateiktu pavyzdžiu.
2) Produktai turi būti pristatomi iš B priede išvardytų patvirtintų įstaigų, žuvų perdirbimo laivų, šaldymo sandėlių arba registruotų laivų šaldytuvų.
3) Išskyrus užšaldytus nefasuotus ir konservuoto maisto gamybai skirtus žuvininkystės produktus, ant visų pakuočių neištrinamomis raidėmis turi būti nurodytas žodis "CHINA" ir įmonės patvirtinimo/registravimo numeris, žuvų perdirbimo laivas, šaldymo sandėlis arba laivo šaldytuvo kilmės šalis.
3 straipsnis
1. 2 straipsnio 1 dalyje minimi sertifikatai turi būti sudaromi nemažiau kaip viena oficialia valstybės narės, kurioje atliekamas patikrinimas, kalba.
2. Sertifikatuose turi būti nurodomas CIQ SA atstovo vardas, pavardė ir pareigos, jame turi būti minėtojo atstovo parašas ir oficialus antspaudas, kurio spalva skirtųsi nuo visų kitų žymų.
4 straipsnis
Sprendimas 97/368/EB panaikinamas.
5 straipsnis
Šis sprendimas skirtas valstybėms narėms.
Priimta Briuselyje, 1999 m. gruodžio 21 d.